Εκτελέστηκε ο ΜακΒέη. - 2001-06-11
"Πρόκειται για απονομή δικαιοσύνης," είπε ο πρόεδρος Μπους.
Εκτελέστηκε σήμερα με ένεση σε ομοσπονδιακή φυλακή της Ιντιάνα ο διαβόητος βομβιστής της Οκλαχόμα Τίμοθυ ΜακΒέη, όπως μεταδίδει ο Γιώργος Μπίστης, της Φωνής της Αμερικής. Ο Διευθυντής των φυλακών της Ιντιάνα, Χάρλεϋ Λάπιν, ανακοίνωσε την εκτέλεση του Μακ Βέη με τα εξής λόγια. «Η απόφαση του δικαστηρίου για την εκτέλεση του Τίμοθυ Μακβέη εφαρμόσθηκε. Σύμφωνα με την απόφαση του ομοσπονδιακού περιφερειακού Δικαστηρίου των Ηνωμένων Πολιτειών στο Κολοράντο, ο Τίμοθυ Τζέημς Μακβέη θανατώθηκε με δηλητηριώδη ένεση. Ο θάνατός του επήλθε στις 7 και 14 το πρωί, τοπική ώρα. » Σε δημοσιογραφική συνέντευξη, μετά από την εκτέλεση, ο πρόεδρος Μπους είπε πως αποδόθηκε η δικαιοσύνη στα θύματα του βομβισμού. Ο Αμερικανός πρόεδρος υποστηρίζει την επιβολή της έσχατης των ποινών και δεν ανεμένετο κατ’ ουδένα τρόπο ότι θα έκανε χρήση των εξουσιών του για να παρεμποδίσει την εκτέλεση του Μάκ Βέη, την πρώτη που πραγματοποιεί η ομοσπονδιακή κυβέρνηση τα τελευταία σαράντα σχεδόν χρόνια. Σε σύντομη δήλωσή του μιάμισυ ώρα μετά από την εκτέλεση ο αμερικανός πρόεδρος είπε πως η κυβέρνηση εφάρμοσε την έσχατη των ποινών για ένα από τα ειδεχθέστερα εγκλήματα. Είπε συγκεκριμένα¨ «Δεν πρόκειται για εκδίκηση για τα θύματα του βομβισμού στην πόλη της Οκλαχόμα. Πρόκειται για απονομή δικαιοσύνης. Ο νεαρός άνδρας που εκτελέστηκε σήμερα είχε την τύχη που ο ίδιος διάλεξε» Ο κύριος Μπους είπε ακόμα πως ο πόνος θα συνεχισθεί για τους επιζήσαντες του βομβισμού και για τις οικογένειες των 168 ατόμων που σκοτώθηκαν. Αλλά, πρόσθεσε, θα τους παρηγορεί η ιδέα , πως ο υπεύθυνος για τη χειρότερη τρομοκρατική ενέργεια στην ιστορία των Ηνωμένων Πολιτειών δεν έμεινε ατιμώρητος. Ο πρόεδρος Μπους εξήρε όσους διερεύνησαν και έφεραν σε πέραν την υπόθεση, λέγοντας πως ελπίζει ότι ο Θεός θα δώσει ειρήνη σε όλους όσους θρηνούν τους δικούς τους που πέθαναν, συμπεριλαμβανόμενης και της οικογένειας του Μακβέη.